**INSHAMAKE Y’IBYIZWE MU MWAKA WA GATANU**

**UMUTWE WA MBERE; UMUCO NYARWANDA**

* **Ubuvanganzo nyabami** ni imwe mu ngeri z’ubuvanganzo nyemvugo bukubiyemo ibihangano byose byerekeranye n’abami, ingoma zabo,ibitero byabo,abakurambere, abatware n’imihango by’ibwami. Ni ingeri y’ubuvanganzo itari igenewe buri wese nk’uko ubuvanganzo bwo muri rubanda bwari bumeze .Bityo igihangano cy’ubuvanganzo nyabami ntawashoboraga kugira icyo agihinduraho atabyemerewe.
* Mu **ngeri z’ubuvanganzo nyabami** twavugamo nk’ibisigo nyabami, ubwiru,ubucurabwenge,ibitekerezo by’ingabo,ibyivugo,inanga,indirimbo z’ingabo n’amazina y’inka .
* **Uturango tw’ubuvanganzo nyabami:**

1. Ibisigo nyabami: - Ntibyahindagurikaga mu miterere yabyo (ikobyo,ibyanzu,impakanizi).

- Byasingizaga abami n’ingoma zabo.

-Byakoreshaga ikeshamvugo n’amagambo y’indobanure.

1. Ubwiru:- Bwari bukubiyemo amategeko yagengaga imihango y’ibwami .

- Ntibwahindagurikaga .

- Bwakoreshaga ikeshanvugo n’amagambo yabugenewe .

1. Ubucurabwenge : -Buvuga amazina y’abami n’ay’abagabekazi

- Bwakoreshaga imvugo iryoheye amatwi .

1. Ibitekerezo by’ingabo: -Havugwamo inkuru y’ibitero byagabwe n’uko byagenze.
2. Ibyivugo:-Muri rusange byandikwa mu mikarago .

- Hagaragaramo ibigwi n’ibirindiro by’uwivuga .

-Bigaragaramo ikeshamvugo.

f) Inanga : - Zahimbirwaga kurata no gusingiza abami.

- Zacurangwaga mu bitaramo

g) Indirimbo z’ingabo: - Zaririmbwaga mu bitaramo byo kwizihiza imitsindo.

- Zafatiraga ku bantu babayeho (abami ,ab’ibwami n’abatware cyangwa ibikorwa byabayeho bizwi).

- Zabagamo amakabyankuru.

h) Amazina y’inka :- Yari imvugo irata inyambo n’umwami.

- Habagamo itondeke ripimye.

- Hagaragaramo ikeshamvugo n’amagambo yabugenewe.

-Yagiraga imiterere yihariye.

* **IBITEKEREZO BY’INGABO**

1. **Inshoza y’igitekerezo k’ingabo.**

Ibitekerezo by’ingabo ni ibihangano byabaga bikubiyemo uko urugamba rwagenze.Byahimbwaga n’**abatekereza b’umwami** bafatiye ku byavuzwe n’**abavuzi** **b’amacumu** bari abantu bazwiho ubuhanga mu kuvuga neza no gufata mu mutwe bagakoresha imvugo nziza kandi batajijinganya .

1. **Uturango tw’igitekerezo k’ingabo**

Igitekerezo k’ingabo kirangwa n’ibi bikurikira :

-Havugwamo inkuru y’igitero cyagabwe .

-Havugwamo uko igitero cyagenze .

-Havugwamo abakigizemo uruhare n’abakibayemo intwari.

-Gishingira ku kuri kw’ibyabaye .

-Hashobora kubonekamo amakabyankuru.

**Impugukirwa:**Ku ngoma ya Kigeli IV Rwabugiri ni ho haboneka ibitekerezo by’ingabo byinshi kuko ari umwe mu bami bagabye ibitero byinshi mu mahanga .Dore bimwe muri ibyo:

* Igitero cy’amazi
* Igitero cy’I Bumpaka .
* Igitero cyo mu Lito.
* Igitero cyo mu Butembo.
* Igitero cya mbere cyo ku Ijwi .
* Igitero cya Gikore.
* Igitero cyo ku Buntubuzindu.
* Igitero cyo mu Kanywiriri.
* Igitero cya kabiri cyo ku Ijwi
* Igitero cy’i Bushubi
* Igitero cyo ku Kidogoro
* Igitero cyo ku Rusozi
* Igitero k’Imigogo
* **IBYIVUGO**

Rwangizamirera rwa Muhandangabo

Ndi umuhanga w’umuheto

Umuhunde yaje arambiranye isuri

Ndamurasa arisenya

Ntiyasukirwa amazi

Umenya ngo akubiswe n’inkuba,

Inkuku zirayagara

Inzira ndayiharira

Ababisha bagisobanura abanyabwoba .

1. **Inshoza y’ibyivugo**

Ibyivugo ni imwe mu ngeri z’ubuvanganzo nyarwanda nyemvugo .Muri iyo ngeri ,uwivugaga yirataga ibigwi n’ibirindiro yagiriye ku rugamba

Tuyisangamo amoko abiri y’ingenzi ari yo :Ibyivugo by’iningwa n’ibyivugo by’imyato.

1. **Uturango tw’ibyivugo muri rusange**

-Byabaga bifatiye ahanini ku rugamba .

-Byandikwa mu mikarago.

-Bihabwa izina ry’igisingizo.

-hagaragaramo inshinga nkene “ndi”

-Havugwamo ibigwi(amazina y’ababisha n’aho ingabo yabatsinze )n’ibirindiro(ibindi bikorwa by’ubutwari ingabo yagaragaje nko kwimana ,kugarukira,kugarukrwa,no kurusha )by’uwivuga .

-Dusangamo ikeshamvugo (uburyo bwo gukoresha amagambo yabugenewe kandi mu buryo bunoze.

1. **Amoko y’ibyivugo**

Mu byivugo dusangamo amoko abiri y’ingenzi ari yo:**Ibyivugo by’iningwa** **n’ibyivugo by’imyato**

1. **Ibyivugo by’iningwa**

Iningwa ni ikivugo kigufi cyane cy’abantu bakuru ,gikubiyemo ubutwari umuntu yagaragaje ku rugamba yatabayemo.Buri mugabo wese yagombaga kukihimbira.Ibyivugo by’iningwa byamamaye mu Rwanda ku ngoma ya Ruganzu II Ndoli ahagana mu 1510.

Urundi rugero rw’ikivugo k’iningwa :

Ndi Rugaragara mu z’imbere

Rushinguka mu z’inyuma ,Ruterabwoba

Sebuharara nkombe ya Rugina

Nimanye inka mu nkoko

Inkomere zinyita Rugina

**Ibyivugo by’iningwa birangwa n’ibi bikurikira:**

-Kuba ari bigufi(Ibyashyizwe mu mikarago usanga bitarenga imikarago 10)

-Kuba bigizwe n’igice kimwe (bitagabanyijemo ibika).

- kuba muri rusange bivuga ku ngingo imwe .

1. **Ibyivugo by’imyato**

Imyato ni ibyivugo birebire bigabanyijemo ibika na byo byitwa imyato.Byahimbwaga n’intiti gusa .Uwabyifuzaga akazegera zikabimuhimbira .Nka Biraro bya Nyamushanja yahimbiye umwami Kigeri VI Rwabugiri umwato urata umuheto we awita Inkatazakurekera ya Rugombangogo.Ibi byivugo by’imyato byatangiye ku ngoma ya Yuhi IV Gahindiro .

**Urugero rw’ikivugo k’imyato;INKATAZAKUREKERA**

Inkatazakurekera ya Rugombangogo

Ndi intwari yabyirukiye gutsinda

Nsiganirwa nshaka kurwana

Ubwo duteye abahunde

Nikoranye umuheto wange

Nywuhimbajemo intanage

Intambara nyirema Igihugu cy’umuhinza nakivogereye .

Umukinzi ampingutse imbere n’isuri ,

Umurego wera nywuforana ishema ,

Nywushinzemo ukuboko ntiwananira

Nongeye kurega inkokora

Nkanga umurindi hasi ,ndarekera

Inkuba zesereza hejuru y’icondo ,

Ikibatsi kiyica hejuru mu rubega

Intoki zifashe igifunga zirashya

Imisakura imucamo inkora,

Inkongi iravuga mu gihengeri .

Mu gihumbi ke inkurazo zihaca inkekwe

Inkuku yari afite ihinduka umuyonga !

Agera hasi yakongotse

Umubiri we uhinduka amakara ,

N’aho aguye arakobana

Nk’ukubiswe n’iyo hejuru.

Ababo batinya kumukoraho,

Bati:”Ubwo yanyagiwe n’inkotanyi cyane,

Nimumureke mwe kumukurura

Ibisiga bimukembere aho.”

Nabyo bimurara inkera ,

Bimaze gusinda inkaba ,

Byirirwa bisingiza uwantanagiye

Imbungiramihigo sinahagararwa hagati nk’abatagira ishyaka ,

Ishyamba ry’umwimirizi ndiremamo inkora.

**Ibyivugo by’imyato birangwa no kuba ari**:

* Birebire gusumba ibindi byose .
* Bigiye bigabanyijemo ibice cyangwa ibika bita imyato .
* Bigaragaramo ibigwi n’ibirindiro.
* Bivuga ku ngingo nyinshi .
* Harimo imvugo ikoresha amagambo yihariye mu byivugo (ihitamo ry,amagambo akoreshwa ku rugamba ).

1. **Gusesengura ibyivugo** (iby’iningwa n’iby’imyato).
2. **Imvano n’ingingo by’ibyivugo**: Ababihimbaga bafatiraga ku bikorwa by’ubutwari ingabo zabaga zagaragajeku rugamba cyangwa mu bindi bikorwa runaka .umuntu kandi yashoboraga guhimbira undi ikivugo bitewe n’ubutwari cyangwa imyitwarire amubonamo.
3. **Akamaro k’ibyivugo:**

**-** Gususurutsa ibitaramo.

-Kwigisha abantu umuco wo guhiga no kwesa imihigo

- Kwigisha abantu kugira ishyaka ry’ubutwari.

-Kwigisha abantu umuco wo gukunda Igihugu no kukitangira.

- Gutoza abantu kuvugira mu ruhame .

- Gufasha abantu kutaba ibifura .

- Gufasha abantu kutaba ibigwari.

- Kwigisha abantu kunga ubumwe .

- Kwigisha abantu gutabarana ahakomeye .

- Gufasha abantu gukoresha impano zabo z’ubuhanzi mu nganzo y’ubuhimbyi.

1. **Amagambo yabugenewe mu byivugo**

Amagambo yabugenewe akoreshwa mu byivugo nta wayavuga yose ngo ayarangize .Dore zimwe mu ngero:

**Umurera** bivuga ingabo.

**Umunega** bivuga icumu.

**Imisakura** bivuga imyambi.

**Umukore** bivuga umuheto.

1. **Ikeshamvugo mu byivugo**

Mu byivugo dusangamo iminozanganzo itandukanye

Ingero – **Isubirajwi:** Ndamura**sa** ari**se**nya ntiya**su**kira amazi .

* **Isubirajambo :**Inkuba zesereza **hejuru** y’icondo,ikibatsi kiyica **hejuru** mu rubega .
* **Igereranya :**umenya ngo akubiswe **n’inkuba** .
* **Ikabya :**agera hasi **yakongotse,**umubiri we wahindutse amakara ,n’aho aguye **arakoobaana.**

**IKITONDERWA:** - Ibyivugo bya kera byibandaga cyane ku babisha intwari yabaga yaratsinze ku rugamba,icyakora ibyivugo by’ubu hari ingingo zitandukanye byagombye gushingiraho.Muri zo twavuga nk’uburezi,siporo,ibikorwa byo kwicungira umutekano no kuwucungira abandi ,ikoranabuhanga ,iterambere n’ibindi .

**-**Uretse ingeri z’ibanze z’ibyivugo twabonye,usanga hari ubundi bwoko bw’ibyivugo busa n’ubushamikiyeho:

* **Ibyivugo by’amahomvu**:ni utwivugo duto ,usanga akenshi twivugwa n’abana ariko tutari ku rwego rw’iningwa.
* **Ibyivugo by’impuruture**:ni birebire ugereranyije n’iby’iningwa ariko kandi muri rusange bitagejeje ku burebure bw’iby’imyato.Birangwa no kuba bigiye umujyo umwe bitagabanyijemo ibika.

**UMUTWE WA KABIRI:UBURINGANIRE N’UBWUZUZANYE**

* **Uburinganire** ni ihame ryo guha ibitsina byombi uburyo bwo kugira ubushobozi ,uburenganzira n’uruhare rugaragara rwo gukorera umuryango n’igihugu bw’ibitsina muri rusange.
* **Ubwuzuzanye** ni ubufatanye bugaragarira mu mirimo abantu b’ibitsina byombi bunganiranamo ku buryo buri wese abarirwa mu murimo runaka mu bwubahane .

Uburinganire n’ubwuzuzanye bigira uruhare runini mu iterambere ry’umuryango n’iry’igihugu muri rusange kuko iyo abantu bajya inama bagafatanya muri byose ,icyo bakeneye bakigeraho bakiteza imbere.

* **Ikeshamvugo** ni ubuhanga bukoreshwa mu kuvuga no guhanga mu Kinyarwanda .Iyo akaba ari imvugo inoze ,yuje ikinyabupfura,ifite inganzo kandi ivugitse ku buryo bunoze. Ikeshamvugo ahanini ,ni imvugo ikoreshwa mu guha agaciro umuntu uyu n’uyu cyangwa ikintu ik in’iki bitewe n’akamaro gifite mu muco w’Abanyarwanda.Ni yo mpamvu usanga ari ngombwa gukoresha amagambo yabugenewe ku mwami,ku mata,kun ka, ku ngoma,ku gisabo,…no kunoza imivugire y’ururimi rw’ikinyarwanda no kwirinda gukoresha imvugo ikocamye cyangwa imvugo nyandagazi z’inzaduka.

1. **Ikeshamvugo ku nka;Ntibavuga …………… Bavuga**

Kurangiza gukama:Guhumuza.

Kurekera aho gukamwa:Guteka.

Gukomereka kw’inka:gusarika .

Gutoroka kw’inka:Kumena.

Kujya kw’ inka mu rwuri:kwahuka.

Kurya kw’inka mu rwuri:kurisha.

Aho inka zirisha: mu rwuri.

Kugarura inka mu rugo: kuzicyura.

Guca umurizo: gukemura umurizo.

Gukurura babyaza:kuvutira.

Gukamisha yombi: kuvuruganya.

Gutangira gukama: kwinikiza.

Gutwita kw’inka: guhaka.

Kujya ku nda kw’inka: kwerera.

Kuziyobora: kuzishorera ,kuziroongoora .

Utubere tudakamwa tw’inka: indorerezi.

Kuzijyana ku kibumbiro: gushora.

Kujyana inka ahari ubwatsi: kuzahura.

Ibyatsi bahanaguza inka: inkuyo.

Kwiruka zigusiga: gutana.

Guhanagura inka: kuzihonora.

Guta umuziha kwazo: gufuma.

Kuzivomera: kuzidahira.

Kurwara ibisebe ku mabere: gusarika.

Ikiraro cy’inyana: uruhongore.

Aho bamena amase y’inka: icukiro.

Aho inka zibyagira:ku ibuga

1. **Ikeshamvugo ku mata n’igisabo;Ntibavuga …………….Bavuga**

Igicuma bacundamo amata: igisabo.

Aho batereka amata: ku ruhimbi.

Kuyasuka mu gisabo:Kuyabuganiza.

Kuyavanamo amavuta:gusobanura.

Kurangiza koza igisabo:guhumuza.

Kurangiza gukama:guhumuza .

Kumena amata ubishaka:kuyabyarira /kuyabikira.

Kumena amata utabishaka:kuyabogora.

Kumena igisabo:kukibyarira.

Kurekera aho gukamwa:Guteka.

Amata y’inka ikibyara:umuhondo

Amata y’inka yenda guteka:Amagooneera/amaanga ,amasuga .

Amata y’inka yimye:amasitu.

Amata inyana yanze konka:amakaba.

Amata yaraye ataravura:umubanji.

Amata bavanze n’amazi:umwerera /umujago.

Amata yiriwe:amirire.

Amata amaze kuvura:ikvuguto.

Amata y’abashumba:imyezo.

Agati bavurugisha amata:umutozo.

Gutunganya amata y’ikivuguto:kuyavuruga.

Umuheha banywesha amata :umuceeri.

1. **Ikeshamvugo ku ngoma ;Ntibavuga ……………bavuga :**

Gutangira kuvuga :gusuka.

Kurangiza kuvuga :gutunga.

Kugurwa:gukoshwa.

Kumanikwa :kujishwa.

Gushyushywa:Koswa.

Gufashwa hasi:kururutswa.

Kubazwa:kuramvurwa.

Gushyirwaho impu:kuremwa.

Kwikorerwa :kuremerwa .

Gutoboka :kubyara.

Gusaduka :kuribora /kurara/guseka.

Kumeneka :kubyara.

1. **Ikeshamvugo ku isekuru,icyansi,igisabo,ingobyi n’umuheto**

**Ntibavuga ……………Bavuga**

Ntibimanikwa:Birajishwa.

Ntibiturwa:Birururutswa.

Ntibimeswa:Birahanagurwa .

Ntibisaza:Birakura.

Ntibyikorerwa:Biraremererwa.

Ntibigurwa:Birakoshwa .

Ntibishyushywa:Biroswa .

Ntibimeneka:Birabyara.

Ntibibazwa:Biraramvurwa .

Ikeshamvugo ntirishingirwa ku byavuzwe haruguru gusa.Ahubwo rinashingira no ku mvugo dukoresha buri munsi. Ni ngombwa ko imvugo dukoresha iba inoze,yubahiriza amategeko y’ikibonezamvugo kandi idashyoma cyangwa ngo ivangavange Ikinyarwanda n’izindi ndimi.

* **Izi ni zimwe mu mvugo zishyoma** :

-Ndavuze ati (Aho kuvuga ngo ndavuze nti).

-Nari nataramubona (Aho kuvuga ngo nari ntaramubona ).

-Mubigenze utyo (Aho kuvuga ngo mubigenze mutyo).

Amago,amakwe,amanama (Aho kuvuga ingo,ubukwe,inama)

* **Hari kandi n’imvugo z’inzaduka** zidakwiye gukomeza kwamamara

Izo ni nka

Abajyama( aho kuvuga urungano).

Amaniga (aho kuvuga bagenzi bange).

Ndamuyoka (aho kuvuga ndamubona).

Uwo mukobwa arahiye (aho kuvuga ngo uwo mukobwa ni mwiza).

* **Hari amagambo yerekeye amasano** n’indamukanyo nayo atagikoreshwa neza .Ni ngombwa gukoresha imvugo inoze

-Mushiki wa data :Masenge

-Musaza wa mama:marume

-Se wa data /mama:Sogokuru

-Nyina wa data/mama :nyogokuru

-Se wa sogokuru/nyogokuru:sogokuruza

-Nyina wa sogokuru/nyogokuru:nyogokuruza

-Nyina w’umugabo/w’umugore wange :mabukwe

-Se w’umugabo /w’umugore wange :databukwe .

-Murumuna/mukuru wa data :data wacu

-Umwana wa musaza w’umuntu:umwisengeneza

-Umwana wa mushiki w’umuntu:umwîishywa

-umwana w’umwuzukuru:umwuzukuruza

-umwana w’umwuzukuruza :ubuvivi

-umwana w’umuvivi:ubuvivure

-Umwana wa nyirarume /nyirasenge w’umuntu:umubyara.

-Se cyangwa nyina b’umukwe /b’umukazana wange :Bamwana wawe.

-Murumuna /mukuru /musaza w’umugore wange :muramu wange .

-Umugabo wa mushiki wange :muramukazi wange .

-Abashatse abagore bava inda imwe :abasanzire.

* **Mu ndamukanyo hari icyo uramukanya avuga** **n’igisubizo** ahabwa :

Bagira bati:- ”Gira inka!” Bakikiriza bati”amashyo n’amagana !”

-‘’Amashyo!’’-“Amashongore !’’

-“Gira amata !” -“ Ahore ku ruhimbi!”

-Gira abana !” - “Hungu na kobwa ’’